Poštovani

Ovim putem željeli bi se obratiti tijelima saveza i upozoriti ih na neke stvari u Statutu koje nisu u duhu usklađivanja statuta s Zakonom o sportu. Istodobno nudimo i prijedloge koje bi mogli pomoći da se navedene stvari urede.

Ne slažemo se s člankom 64. prijedloga novog Statuta koji se odnosi na stručne odbore. Prije svega sudačka organizacija bi kao i u mnogim ostalim sportovima trebala biti neovisna organizacija, a ne da su sudci i stewardi nositelji stručnih odbora.

Naime ako ćemo se voditi Zakonom o sportu koji je u čl.17 naveo stručne osobe u sportu , vidjet ćete da tu nema sudaca. Samim tim ne možemo govoriti o stručnim osobama u sportu , nego o nezavisnoj organizaciji koja može sudjelovati i HKS-u i brinuti o regularnosti sportskih natjecanja, ali ne može odlučivati o djelovanju sportaša ili sportskih klubova te biti član istih, jer u tom slučaju oni nisu nezavisni.

Podjela fizičkih osoba koje obavljaju stručne  
poslove u sportu

Članak 17.

Osobe koje obavljaju stručne poslove u sportu su:

– instruktor

– trener

– kineziterapeut.

Kada već pričamo o stručnim odborima, tu bi prije svega trebali biti odbori koji brinu o stručnim osobama u sportu koje su tu da unaprijede i pomognu razvoju konjičkog sporta, a to su treneri i instruktori i kineziterapeuti, te odbor koji bi se brinuo o organiziranju edukativnih događanja za sve sportaše, rekreativce i stručne osobe u sportu. Isto tako takav stručni odbor trebao bi brinuti o edukaciji novih članova, unifikaciji sustava licenciranja novih natjecatelja te usavršavanju postojećih kadrova. Zbog sigurnosti u provođenju aktivnosti škola jahanja te sigurnosti na natjecanjima vezano za mlađe natjecatelje, definitivno morate u obzir uzeti stručni kadar trenera i instruktora koji su nositelji edukacije mladih generacija, a ne ih izbaciti iz stručnih odbora. Treneri i instruktori su po Zakonu o sportu jedini nositelji provođena sportske poduke i sportske pripreme, osobama koje su prošle višegodišnju edukaciju priznatu od Ministarstva prosvjete i sporta te u Nacionalnom informacijskom sustavu imaju i svoj registar kako bi se pratio njihov rad i sudjelovanje u sportskim klubovima, što suci i stewardi nemaju. Ako usklađujete Statut s Zakonom o sportu, kako možete njegove uz sportaše glavne aktere izbaciti iz stručnih odbora?!

Sudačka organizacije bi trebala biti neka strukovna udruga ili odbor u tom smislu, nezavisan od sporta, a opet pod okriljem HKS-a. Tako da je prijedlog da se u statutu predvidi Odbor sudaca i Stručni odbor za trenere i edukaciju.

Imali ste i ogledni primjer izmjena statuta nacionalnih saveza izdanog od strane HOO-a gdje vam točno navode odbor sudaca, odbor trenera, te ostala radna tijela , povremene i stalne komisije saveza, pa smatramo da bi trebalo slijediti taj primjer. Jer na taj način poštujemo duh Zakona o sportu a to je u ovom slučaju reguliranje uloge i zaštita stručnih osoba u sportu.

Stoga Prijedlog Članaka 64. je sljedeći:

Pod stavkom 1. ubaciti točku d) odbor za trenere i instruktore

Članak 65. točka 3)

Odbor za trenere i instruktore sastoji se od aktivnih trenera konjičkog sporta najmanje razine Trener 3., i to predsjednika i još najmanje 2 člana koje imenuje Izvršni odbor uvažavajući u obzir njihovu stručnost i iskustvo s obzirom na nadležnost odbora. Djeluje kao radno tijelo Izvršnog odbora

Nadležnost odbora trenera možemo definirati i naknadno, ali cilj je zaštita trenera i briga za njihova prava, organizacija edukacije za trenere i sportaše, licenciranje trenera , kontrola nad unificiranom provedbom edukacije u školama jahanja i pravovaljano provođenje licenciranja novih natjecatelja u svim disciplinama. Briga o uplatama licenci trenera također bi se mogla pripisati odboru. Idealno bi bilo donijeti Pravilnik o radi odbora.

Bazično bi ovaj odbor ujedinio i ovlasti odbora za Edukaciju, a s ciljem da se smanji broj odbora a opet da se ne zanemari uloga edukacije svih sudionika u konjičkom sportu.

Nadamo se da će ovaj dopis naići na vaše razumijevanje i da će se ovaj prijedlog uzeti u razmatranje i unijeti u novi Statut HKS-a.

Srdačan pozdrav

U Varaždinu 24.02.2024 Emilia Džambo

Tajnica KK Batida